Brosmildir Valsmenn samnakomnir eftir Reykjavíkurmaraþon 2013 . Hugmyndin að stofnun hlaupahóps innan raða Vals kviknaði meðal foreldra fótboltadrengja í 7. flokki karla árið 2007 . Umræður sköpuðust í foreldrahópnum um hvernig göfga mætti félagsandann og tengingu við félagið . Úr varð stofnun hlaupahópsins Valur skokk . Hópurinn hefur aðstöðu að hinum sögufræga Hlíðarenda en stofnfélagar voru Ágúst Geir Ágústsson , Geir Jóhannesson , Ingibjörg K. Eiríksdóttir og Gísli Vilberg Hjaltason . Hlaup.is tók Gísla tali og fékk að forvitnast nánar um þennan öfluga hlaupahóp Valsara . Áður en lengra er haldið er rétt að minna á að Valsmenn hlaupa frá Hlíðarenda ( aðalinngangur ) á mánudögum , þriðjudögum , fimmtudögum kl 17:30 og á laugardögum kl 8:30 . Sé breyting þar á kemur það fram á fésbókarsíðu hópsins . Hverjir eru meðlimir og hverslags bakgrunn hafa þeir , er um að ræða þrautreynda hlaupara eða íþróttamenn ? Eða fólk sem langar að byrja að hreyfa sig ? Hópurinn samanstendur af fólki með misjafnan bakgrunn . Sumir hafa ekki verið í íþróttum og vildu breyta til og stunda holla hreyfingu í félagskap . Aðrir voru í íþróttum langt fram eftir aldri og byrjuðu að hreyfa sig aftur til að fá holla hreyfingu í félagsskap . Aldur virkra meðlima er á bilinu 23 ára til 66 ára . Hvað eru margir meðlimir sem æfa hjá ykkur Völsurum ? Alls eru um 150 á skrá hjá okkur en virkir eru um 60 og fjöldi á æfingum er oftast 15 - 25 manns . Getuskiptið þið æfingum ? Getuskipting er á æfingum og tekur útfærslan mið af getu þeirra sem mæta . Hraðinn er misjafn sem og vegalengdirnar . Hvernig gengur að sníða æfingar að ólíkum þörfum hvers og eins ? Það gengur vel , reynum við að passa uppá að nýliðar ofreyni sig ekki vegna hættu á meiðslum sem geta komið til vegna of mikils álags . Furðufataæfingar er fastur liður hjá hlaupahópum . Lærisveinar séra Friðriks samankomnir á Austurvelli . Hvar hlaupið þið aðallega ? Oftast er hlaupið frá Hlíðarenda . Hvað með félagslíf , er mikið um atburði utan æfinga ? Farið þið saman og keppið í hlaupum ? Það er gott félagslíf hjá hópnum og árlega er haldin uppskeruhátíð og farið í hlaupaferðir innanlands sem utan . Dæmi um hlaupaferðir eru Laugavegshlaupið , Jökulsárhlaupið og hlaupaferðir erlendis . Eru allir velkomnir , hvernig eiga áhugasamir að bera sig að ? Það eru allir velkomnir og viljum við hafa sem flest getustig . Áhugasamir mæta beint á æfingar eða finna okkur á fésbókinni og fá að " joina " grúppunni okkar . Eitthvað að lokum ? Það sem byrjendur þurfa að gera ætli þeir sér að endast í hlaupum er að koma æfingunum fyrir í dagskrá vikunnar og reyna að láta þær ganga fyrir öðru því afgangstími fyrir æfingar virkar ekki . Annað sem byrjendur verða líka að hafa er þolinmæði og þá er þetta komið ....